Бяла река (приток на Стряма)
Бяла река е река в Южна България – област Пловдив, община Карлово, ляв приток на Стряма. Дължината ѝ е 37 km.

Бяла река извира на 2048 m н.в., двата ѝ извора са от двете страни на връх Кафадикилди, като източният е на няколко метра от заслон „Ботев“ в западното подножие на най-високия старопланински връх – Ботев. Тече в южна, а после в югоизточна посока, дълбаейки склоновете, и заедно с Джендемската река и нейните притоци и с Пръскалската река образува дълбоката и непристъпна долина на Южния Джендем, част от резервата „Джендема“. След водослива с Джендемската река дебитът ѝ значително се увеличава. След водослива с река Бъзовица теренът става по-лек и реката потича отново в южна посока.

Преди Бяла река да достигне Калофер, около нея е прокарана екопътеката „Бяла река“. Северно от град Калофер, в малко долинно разширения се намира Калоферският мъжки манастир, откъдето тръгва и кръговата екопътека.

Със своите водопади, прагове и скалисти теснини Бяла река е определяна като една от най-живописните в България.

При шосето София – Бургас (югозападно от Калофер) завива на запад, при село Куртово навлиза в източната част на Карловското поле, завива на югозапад и се влива отляво в река Стряма на 268 m н.в., преди навлизането ѝ в Стремския пролом.

Площта на водосборния басейн на реката е 239 км2, което представлява 17,1% от водосборния басейн на река Стряма.

Основни притоци: → ляв приток, ← десен приток
 ← Джендемска река
 → Пръскалска река
 → Бъзовица
 ← Тавращица
 ← Ватев дол
 → Чавеадере
 → Свеженска река

Реката е със снежно-дъждовно подхранване, като максимумът е през март-юни в резултат от снеготопенето, а минимумът – през юли-октомври. Среден годишен отток при село Куртово 1,58 m3/s.

По течението на реката в община Карлово са разположени четири села: Куртово, Ведраре, Бегунци и Пролом.

В Карловското поле водите на реката се използват за напояване и промишлено водоснабдяване.

На протежение от 3,3 km, по десния бряг на реката, западно от град Калофер преминава участък от Републикански път I-6 т Държавната пътна мрежа ГКПП Гюешево – София – Карлово – Бургас.

Топографска карта

Източници 

 Мичев, Н., Ц. Михайлов, И. Вапцаров и Св. Кираджиев. Географски речник на България. София, 1980, стр. 90

Вижте също 
 Списък на реките в България
 Списък на реките в България по водосборни басейни

Реки в България
Реки в област Пловдив
Водосборен басейн на Марица